Se – Toinen luku

Se: Toinen luku () on vuonna 2019 ensi-iltansa saanut yhdysvaltalainen kauhuelokuva, jonka on ohjannut Andy Muschietti ja käsikirjoittanut Gary Dauberman. Elokuva on jatko-osa vuoden 2017 elokuvalle "Se". Molemmat osat perustuvat Stephen Kingin romaaniin "Se" vuodelta 1986. Elokuva sijoittuu 27 vuotta edellisen elokuvan tapahtumien jälkeen vuoteen 2016. Bill Skarsgård palaa Pennywisen rooliin. Elokuvan ensimmäinen traileri julkaistiin 9. toukokuuta 2019. Elokuvan esiosatelevisiosarja nimeltä It: Welcome to Derry sai ensi-iltansa HBO:lla 26. lokakuuta 2025, ja Skarsgård palaa rooliinsa Pennywisenä.
Juoni.
Vuonna 2016, 27 vuotta ensimmäisen elokuvan tapahtumien jälkeen, Pennywise palaa Derryyn, Maineen, tappaen Adrian Mellon nimisen miehen sen jälkeen, kun homofobiset teinit pahoinpitelevät häntä ja hänen poikaystäväänsä Don Hagartya julmasti.
Mike Hanlon, ainoa häviäjien kerhon jäsen, joka jäi Derryyn, kutsuu muut jäsenet, Bill Denbroughin, Ben Hanscomin, Beverly Marshin, Richie Tozierin, Eddie Kaspbrakin ja Stanley Urisin takaisin Derryyn. Kaikki muut palaavat, paitsi Stanley, joka tekee itsemurhan. Ystävykset tapaavat Derryn kiinalaisessa ravintolassa missä Mike virkistää häviäjien muistoja ennen kuin Se itse paljastaa heille tiedon Stanleyn itsemurhasta. Richie ja Eddie päättävät lähteä, kunnes Beverly paljastaa, että hänellä on ollut näkyjä heidän kuolemastaan, jos he eivät täytä valaansa tappaa Se. Samaan aikaan Se tappaa nuoren tytön baseball-pelissä.
Kirjastossa Mike näyttää Billille huumeiden aiheuttaman näyn kautta, että Shokopiwah-alkuperäiskansan käyttämä "Chüdin rituaali" voi voittaa Sen käyttämällä esineitä häviäjien menneisyydestä. Bill menee katsomaan viemäriä, jossa Georgie kuoli, ja hakee paperiveneensä. Beverly hakee Benin rakkauskirjeen lapsuudenkodistaan, ennen kuin Se hyökkää hänen kimppuunsa demonisen vanhemman naisen muodossa. Richie menee hylättyyn elokuvateatteriin, jossa hän kerää pelimerkin ja kohtaa Pennywisen, joka pilkkaa tätä hänen homoseksuaalisuudestaan. Ben palaa vanhaan kouluunsa, kun taas Eddie hakee apteekista inhalaattorin ja spitaalinen hyökkää hänen kimppuunsa.
Samaan aikaan Se vapauttaa Henry Bowersin mielisairaalasta. Bowers hyökkää Eddien kimppuun häviäjien hotellissa ennen kuin ajaa kirjastoon. Siellä Bowers hyökkää Miken kimppuun ennen kuin Richie tappaa hänet. Karnevaaleissa Bill ei onnistu pelastamaan nuorta poikaa Siltä. Järkyttynyt Bill menee Neibolt streetin talolle, jossa häviäjät vakuuttavat hänet olemaan kohtaamatta Sitä yksin.
Kun heidän muistonsa on nyt täysin palautettu, ryhmä laskeutuu viemäreiden alla olevaan luolaan, ja suorittaa rituaalin Sen maan päälle tuoneen meteorin jäännöksissä. Rituaali epäonnistuu, kun Se muuttaa muotoaan valtavaksi Pennywise-hämähäkkihybridiksi ja painostaa Mikea paljastamaan, että rituaali tappoi alkuperäiskansan joka oli yrittänyt vangita Sen aikaisemmin. Se hyökkää häviäjien kimppuun ja asettaa Billin, Benin ja Beverlyn yksittäisiin hallusinaatioihin. He pakenevat, kun Bill voittaa pelkonsa siitä, että hän on epäsuorasti vastuussa Georgien kuolemasta ja kun Beverly tajuaa, että Ben oli se, joka kirjoitti rakkauskirjeen hänelle. Kun Se tekee Richiestä katatonisen, Eddie pelastaa hänet, mutta Se haavoittaa häntä kuolettavasti. Heikentynyt Eddie selittää, kuinka hän sai Sen tuntumaan pieneltä aiemmin, tukehduttamalla spitaalisen melkein kuoliaaksi.
Häviäjät paljastavat Sille, kuinka he ovat voittaneet pelkonsa, eivätkä enää pelkää olentoa, mikä saa Sen kutistumaan pieneksi heikentyneeksi Pennywiseksi. Mike repii Sen sydämen irti, jonka hän ja muut häviäjät murskaavat paljain käsin, jolloin Se kuolee. He palaavat Eddien luo huomatakseen, että hän on kuollut vammoihinsa, ja joutuvat jättämään tämän ruumiin taakseen, kun Sen luola romahtaa ja tuhoaa Neibolt streetin talon.
Veden peittämällä louhoksella häviäjät lohduttavat Richietä, ja Ben ja Beverly suutelevat. Myöhemmin häviäjien käsien arvet katoavat. Kun häviäjät lähtevät omille teilleen, Ben ja Beverly menevät naimisiin, Richie palaa suudelmasillalle, johon hän oli kerran veistänyt hänen ja Eddien nimikirjaimet, Mike muuttaa pois Derrystä ja Bill alkaa kirjoittaa uutta tarinaansa. Mike paljastaa Billille, että Stanley oli kirjoittanut häviäjilleen kirjeet ennen itsemurhaansa; Stanley oli liian peloissaan kohdatakseen Sen, ja hänen itsemurhansa oli tarkoitus vahvistaa hänen ystäviään Sitä vastaan. Hän päättää kirjeensä sanoihin: "Olemme häviäjiä, ja tulemme aina olemaan".
Tuotanto.
Yksi elokuvan pääosanäyttelijöistä, Jessica Chastain, joka näyttelee aikuiseksi kasvanutta Beverly Marshia, paljasti San Fransiscossa järjestetyllä Comic-Con -messuilla että elokuvan teossa käytettiin 4500 gallonan (noin 17000 litran) verran tekoverta. Näin ollen tekoveren määrässä olisi rikottu ennätys, sillä "Game of Thrones" -sarjan viimeinen tuotantokausi piti harteillaan aiemman ennätyksen tekoveren määrään ollessa 4000 gallonaa (15000 litraa).
Poistettu kohtaus.
Alkuun ilmoitettiin, että elokuvassa tultaisiin näkemään kohtaus, joka leikattiin ensimmäisesta osasta elokuvasta pois kammottavuutensa takia. Kohtaus olisi sijoittunut 1600-luvulle ja liittyneen Pennywisen taustoihin ja menneisyyteen.
Mahdollinen kolmas elokuva.
"Toisen luvun" menestymisen jälkeen on idea kolmannestakin elokuvasta ollut puheenaiheena. Tuottaja Barbara Muschietti ilmoitti io9:n haastattelussa Kingin tarinan tulleen kokonaan käsitellyksi jo kahdessa elokuvassa, mutta hänen veljensä ohjaaja Andy Muschietti on kuvaillut kirjan taustalla vellovaa mytologiaa sanoin: “Mytologiassa on aina jotain, mikä tarjoaa mahdollisuuksia tutkimukseen. Se (eli Pennywise) on ollut maapallolla miljoonia vuosia. Hän on ollut kontaktissa ihmisiin satojen vuosien ajan joka 27. vuosi. Joten voit vaan kuvitella sitä materiaalin määrää.” Myöhemmin Pennywisea näytellyt Bill Skarsgård on ilmoittanut kolmannen elokuvan olevan suunnitteilla, ilmaisemalla sen olevan "jotain ihan muuta".
Esiosasarja.
Maaliskuussa 2022 "Variety" raportoi, että Muschiettit ja Jason Fuchs kehittävät ja tuottavat HBO:lle esiosasarjaa nimeltä It: Welcome to Derry, joka sijoittuisi 1960-luvulle ennen ensimmäisen elokuvan tapahtumia ja sisältäisi Pennywisen alkuperätarinan. Andy Muschietti ohjasi neljä jaksoa. Stephen King ilmoitti, ettei hän osallistuisi sarjan kehittämiseen, mutta odotti innolla sen näkemistä. Kuvaukset alkoivat huhtikuun 2023 alussa Torontossa, Kanadassa.
Maaliskuussa 2023 Bill Skarsgård ilmoitti, ettei hän ole mukana esiosasarjassa, mutta toukokuussa 2024 hänen vahvistettiin palaavan Pennywisenä sekä olevan sarjan vastaava tuottaja. Huhtikuussa 2023 Max ilmoitti, että Taylour Paige, Jovan Adepo, James Remar ja Chris Chalk valittiin julkistamattomiin rooleihin. Sarja sai ensi-iltansa 26. lokakuuta 2025. Andy Muschiettin mukaan sarjalle on suunniteltu ensimmäisen kauden lisäksi kahta kautta jotka sijoittuisivat vuosiin 1935 ja 1908.
Julkaisu.
"Se: Toinen luku" sai ensi-iltansa Yhdysvalloissa 6. syyskuuta 2019, mutta se esitettiin ennakkoon 26. elokuuta 2019 Regency Village Theaterissa Los Angelesissa. Elokuvan ensimmäinen traileri julkaistiin 9. toukokuuta 2019. Toinen traileri julkaistiin 18. heinäkuuta 2019.
Ensi-iltaviikonloppunaan elokuva tuotti Yhdysvalloissa 91 miljoonaa dollaria ja maailmanlaajuisesti 185 miljoonaa dollaria, minkä johdosta "Toisesta luvusta" tuli edeltäjänsä ohella yksi kautta aikain menestyneimpiä syyskuun avauksia kauhuelokuvien saralla.
"Se: Toinen luku" keräsi ensi-iltaviikonloppunaan 42 740 katsojaa Suomessa. Siitä tuli Suomen suosituin kauhuelokuva pariinkymmeneen vuoteen ja kaikista Stephen Kingin teosten filmatisoinneista toiseksi katsotuin, Stanley Kubrickin "Hohdon" (1980) jälkeen.
Vastaanotto.
Rotten Tomatoes -sivustolla elokuvalle on annettu arvosanaksi 63 prosenttia, joka keskiarvona vastaisi 6.16/10, ja se määritellään sivustossa yksimielisesti sanoin: ""Toinen luku" todistaa että isompi ei aina merkitse pelottavampaa kauhuelokuvissa, mutta hyvä roolitus ja uskollinen lähestymistapa lähdemateriaaliin saavat seuraajan kellumaan pinnalla." Metacriticissä elokuva sai käyttäjiltä keskiarvoksi 58/100.
Edeltäjänsä tavoin elokuva sai ennakkonäytöksessä kriitikoilta pääasiassa positiivista arvioita kirjauskollisuudestaan, teemoistaan ja näyttelystään, joista etenkin jälkimmäisen osalta Bill Hader ja Bill Skarsgård saivat suitsutusta osakseen, mutta elokuvan liiallisen pitkästä kestosta ja hyppypelottelujen määrästä kritisoitiin.